01/02/2022 | Administración LocalMunicipal
A Capela
Anuncio de aprobación definitiva do regulamento de funcionamento do espazo coworking do Concello da Capela

Ao non terse presentado reclamacións durante o prazo de exposición ao público, queda automaticamente elevado a definitivo o Acordo plenario inicial, de data 10 de decembro de 2021, aprobatorio da Ordenanza municipal reguladora de Funcionamento do espazo de traballo (coworking) do Concello da Capela, incluído na Rede provincial de espazos de traballo colaborativo da Deputación Provincial da Coruña, cuxo texto íntegro se fai público, para o seu xeral coñecemento e en cumprimento do previsto no artigo 70.2 da Lei 7/1985, de 2 de abril, de Bases do Réxime Local. O Espazo Coworking do Concello da Capela, sito no Lugar As Neves, n.º 33-1º (15613 A Capela) constitúese como un espazo físico de titularidade pública para a promocióin do emprego e autoemprego. Ofrece o uso temporal de espazo a persoas emprendedoras ou a micropymes, e a prestación de servizos comúns para cubrir así as necesidades básicas que permitan o establecemento, despegue e consolidación destas empresas durante os primeiros anos da súa vida; así como asesoramento nas primeiras etapas de posta en marcha do negocio, todo elo mediante a cesión temporal de espazo. O obxecto do presente regulamento é establecer unhas normas básicas e criterios de uso reguladores da convivencia, as actividades, a adecuada utilización de espazos (oficinas, salas e/ou despachos), servizos e elementos comúns dos espazos do Coworking do Concello da Capela. Constitúe ademais, unha guía que recolle as responsabilidades e obrigas dos usuarios ou ocupantes e as normas que estes deben observar no desenvolvemento da súa actividade nas instalacións. Os obxectivos deste regulamento son os seguintes: - Establecer os dereitos e obrigas das persoas usuarias do coworking. - Organizar a administración do espazo de traballo para o seu bo mantemento e conservación. - Favorecer as relacións de convivencia entre as persoas usuarias do coworking e controlar a concorrencia e adecuada utilización dos servizos e zonas comúns, así como dos recursos e infraestruturas. - Establecer normas internas de funcionamento necesarias para o correcto desenvolvemento do espazo, así como as consecuencias do incumprimento delas. O carácter singular deste proxecto esixe unha adaptación e mellora constantes, así este regulamento posúe carácter evolutivo, polo que é susceptible de sufrir adaptacións ou modificacións ulteriores. O Coworking do Concello da Capela, incluído na Rede provincial de espazos de traballo colaborativo da Deputación Provincial da Coruña, está sometido aos regulamentos, normativas, ordenanzas e demais disposicións que o regulen. As persoas usuarias do coworking deberán respectar todas as normativas existentes, especialmente as que poidan derivar de razóns de seguridade, salubridade e vixilancia e orde pública. Así mesmo, deberán soportar as obras que puideran derivarse da adecuación ou remodelación do espazo. O Coworking do Concello da Capela adoptará todas as decisións que estime necesarias para a boa marcha e funcionamento do espazo e as ditas decisións serán de obrigado cumprimento para todas as persoas usuarias do coworking. Este regulamento ten carácter obrigatorio para todas aquelas persoas, físicas ou xurídicas, que ocupen ou usen por calquera título ou dereito, calquera elemento das instalacións, cos límites establecidos na lexislación aplicable. Defínense como “posto de traballo” aquelas dependencias, abertas ou pechadas, delimitadas polo Coworking do Concello da Capela e destindas ao uso profesional de cada coworker, podendo esixir postos permanentes ou flexibles segundo o tipo de ocupación. Cada posto de traballo ten asociado un armario ou caixoneira con chave. Defínense como “zonas de uso común” as dependencia e estancias que non comprenden os postos de traballo e están destinadas ao uso das persoas usuarias do cowoking. Estas zonas deberán ser utilizadas de conformidade co uso previsto para ellas. O Coworking do Concello da Capela poderá pechar temporalmente as zonas comúns no caso de ser necesario executar traballos de reparación, mantemento ou calquer outra causa xustificada, debendo advertir ás persoas usuarias do coworking cunha antelación suficiente de ser posible. A estética do espazo deberá ser respectada por todas as persoas usuarias do coworking, quedando prohibida a realización de calquera tipo de obra ou modificación nos elementos comúns e de mobiliario sen autorización previa. As seguintes actividades están expresamente prohibidas para as persoas usuarias do coworking: - Uso de materiais non permitidos polas normas de seguridade e hixiene. - Exercer calquera actividade que poida considerarse perigosa, insalubre ou nociva ou que perturbe a actividade do resto de persoas usuarias do coworking. - O uso do espazo como vivenda ou calquera uso non permitido. - A práctica de calquera profesión, comercio ou actividade non previstos nos proxectos presentados á xestión do Coworking do Concello da Capela, o Concello ou a Deputación Provincial da Coruña. Como norma xeral, as persoas usuarias do coworking non deben de maneira ningunha, perturabar o ambiente mediante ruídos, vibracións, olores, temperaturas ou calquera outra causa que puidese afectar ou producir molestias ao resto de coworkers ou persoas usuarias. Para manter a natureza e os obxectivos do espazo coworking é fundamental a presenza física das persoas usuarias. Por elo poderase esixir un uso presencial mínimo. Se dende a xestión do coworking se percibe que o uso é insuficiente, a persoa usuaria do coworking podería perder o seu dereito a el, sempre e cando haxa interesadas e interesados na lista de espera que expresaran a súa intención de utilizar o espazo por un tempo máis razoable. Con carácter xeral o coworking estará en funcionamento os doce meses do ano, en días laborais, de luns a venres, respectando os festivos de carácter nacional, autonómico ou local, dende as 8:00 ás 20:00 horas, sen prexuízo de que se poida modificar o horario establecido en función da demanda de uso do espazo e das necesidades que poidan xurdir. O horario de acceso é libre para as persoas usuarias do coworking. O horario da xestora do centro é de luns a venres de 9:00 a 18:00 horas. Todos os proxectos aloxados no Coworking do Concello da Capela teñen dereito a ser mentorizados pola xestora do centro e polo persoal que esta designe. Esta mentorización consiste en facer un seguimento exhaustivo do proxecto ou negocio a través de mentorías individuais e grupais e reforzando estas coa impartición de talleres por especialidades. As persoas usuarias do coworking deberán manter, en todo momento, os despachos e superficies cedidas e os seus equipamentos en bo estado de funcionamento, presentación e limpeza. Os danos que actividade da persoa usuaria cause nos elementos estruturais do espazo, nas instalacións xerais, nas zonas de uso común, nos seus despachos ou espazos cedidos ou no mobiliario, serán reparados pola persoa usuaria causante directamento e á súa costa. Non poderá tirarse ningún tipo de lixo ou resto xerados, noutro lugar que non sexan os colectores específicos para tal uso. As persoas usuarias do coworking deberán utilizar o senso común para aplicar normas sinxelas como non falar en alto, evitar discusións telefónicas ou presenciais ou evitar comentarios ofensivos ou fora de lugar. Recoméndase configurar o teléfono en modo vibración para non molestar ao resto de coworkers. Para chamadas longas ou confidenciais o mellor é dirixirse a unha zona apartada ou privada. O Coworking do Concello da Capela conta con impresora-fotocopiadora a cor con acceso aberto a todas as persoas usuarias do coworking baixo unha pautas lóxicas de uso, concienciadas co medio ambiente. Cada sala dispón de conexión Wi-Fi e Internet por cable para cada persoa usuaria. Esta utilizará os mencionados servizos de xeito dilixente e correcto e comprométese a non utilizalos para a realización de actividades contrarias á lei, á moral, ás boas costumes aceptadas e/ou con fins ou efectos ilícitos ou prohibidos (P2P, streaming excesivo, spam, transmitir un programa ou outro material que conteña algún virus). Quea prohibida a interferencia ou alteración do servizo de Rede Inalámbrica por mor dun mal uso, accidental ou intencioado, da tecnoloxía inalámbrica. O Coworking non se fai responsable dos posibles danos, pérdidas ou corrupción de datos ocasionados por caídas da rede ou desconexións orixinadas polo proveedor dos servizos. O Coworking do Concello da Capela conta cunha sala de xuntas e un aula de formación dispoñibles para o emprego das persoas usuarias de forma xeral, baixo petición e sempre que non se atope previamente reservada ou ocupada. No caso de simultaneidade de horarios, terá preferencia a persoa que menos horas teña utilizado estes espazos, aínda que poden chegar a un acordo entre as partes interesadas. A reserva farase mediante e-mail á persoa encargada da xestión do coworking. As zonas comúns serán de libre aproveitamento e utilización por parte de todas as persoas usuarias do coworking e visitas autorizadas. Ningún ocupante ou persoa usuaria estará facultado para modificar ou alterar ningún dos elementos comúns que forman parte dos locais nin para ocupalo de xeito privativo ou excluínte repecto do resto dos ocupantes ou usuarios, nin usalo para almacenar ou acopiar materiais ou mercadorías. As zonas de paso, vías e saídas que poidan usarse como saídas de emerxencia e/ou evacuación deberán permanecer sempre libres e expeditas de obstáculos, de xeito que sexa posible utilizalas sen dificultade en todo momento. O almacenamento e conservación de calquera clase de bens, xéneros ou elementos, efectuarase sempre contando coas máximas condicións de seguridade, baixo a responsabilidade das persoas usuarias do coworking. A recepción de paquetería realizarase no despacho da persoa encargada da xestión do coworking, de luns a venres, de 9:00 a 18:00 horas, previo aviso a esta. Poderán acceder ao espazo Coworking do Concello da Capela as seguintes: a) Persoas emprendedoras: aquelas persoas que estén traballando nunha idea ou proxecto e vaian a crear unha empresa relacionada, preferentemente, co sector primario. Hai cabida para os proxectos de todos os sectores, non obstantes, os vinculados ao sector primario serán prioritarios. b) Novas empresas: persoas físicas que non leven máis de 5 anos de alta no RETA, ou xurídicas cuxa constitución teña unha antigüidade igual ou inferior a 5 anos e que, comezada a súa actividade empresarial, necesiten un apoio especial para mellorar a súas expectativas de supervivencia, priorizando a súa pentenza a sectores vinculados ao sector primario. c) A persoa inscrita deberá manifestar un compromiso mínimo e razoable de uso do espazo coworking. A xestión do coworking poderá determinar que este non é suficiente. Neste caso, a persoa usuaria podería perder o seu dereito ao uso del en favor doutra persoa interesada que se atope en lista de espera. d) Para formalizar a autorización de acceso ao espazo Coworking do Concello da Capela será preciso cumprimentar e asinar o contrato que figura como Anexo I do presente regulamento. O uso do espazo coworking será gratuíto por un período de 2 anos, dende a data de apertura deste e ata o día 5 de outubro de 2023. A partires desa data o Concello aplicará as taxas previstas na correspondente ordezanza fiscal. O incumprimento das normas establecidas no presente regulamento poderán ser constitutivas de infracción, dando lugar á tramitación do correspondente procedemento sancionador. Serán faltas leves: a) Desatender as indicacións das persoas responsables. b) Ocasionar alborotos ou calquera outra acción, non prevista como grave ou moi grave, inxustificada que altere ou interrompa o desenvolvemento da convivencia de traballo. c) O deterioro leve das instalacións, mobiliario ou material do coworking. d) O incumprimento das normas previstas no regulamento que non teñan carácter grave. Serán faltas graves: a) A alteración da convivencia dos distintos espazos e servizos do coworking. b) A alteración do funcionamento do coworking e dos servizos que presta. c) Os actos ofensivos contra as persoas que acoden ao coworking, así como contra o persoal que traballa nel, ameazas e agresións verbais ou físicas. d) A utilización inadecuada dos distintos espazos e servizos do coworking. e) Causar, por uso indebido, deterioros graves nas instalacións, mobiliario e material do coworking. f) A non utilización do posto de traballo asignado por un período superior a 2 meses, salvo caso xustificado de forza maior. As faltas graves poderán ser sancionadas coa extinción da autorización de uso do espazo coworking. A presente ordenanza entrará en vigor ao día seguinte da súa publicación íntegra no Boletín Oficial da Provincia, logo de transcorrido o prazo previsto nos artigos 65.2 e 70.2 da Lei 7/1985, do 2 de abril, reguladora das bases do réxime local. A Capela, 24 de novembro de 2021 O Alcalde Manuel Meizoso» Contra o presente Acordo, poderá interpoñerse recurso contencioso-administrativo, ante a Sala do Contencioso-Administrativo do Tribunal Superior de Xustiza de Galicia con sede na Coruña, no prazo de dous meses a contar dende o día seguinte á publicación do presente anuncio, de conformidade co artigo 46 da Lei 29/1998, de 13 de xullo, da Xurisdición Contencioso-Administrativa. A Capela, 27 de xaneiro de 2022 O Alcalde, Manuel Meizoso López